Allerede før de reelle forhandlinger mellem de fire borgerlige partier om en 2025-plan for alvor er gået i gang, forventer det største af de fire partier, at forsøget på at blive enige vil ende dødt.

»Jeg har meget svært ved at se, at det her efterår ender i en eller anden forkromet, stor forbrødring i den her såkaldte blå blok. Jeg har simpelthen svært ved at se det«, siger Kristian Thulesen Dahl (DF) forud for partiets årsmøde i weekenden.

Partiformanden mener, at Venstre, Socialdemokratiet og Dansk Folkeparti – i stedet for at spilde tiden på et forgæves forsøg – bør bruge kræfterne på at lave en aftale om de elementer, som de tre store partier kan blive enige om.